Dennis Flydtkjær (DF), 2012-02-03:
Jeg vil gerne starte med at takke for en god debat.
Jeg havde egentlig også håbet på, at jeg kunne stå her i dag og takke for opbakning til forslaget, hvilket jo desværre ikke er tilfældet, men jeg vil da gerne takke Enhedslisten for at støtte forslaget og også sige tak til hr. Per Clausen for at hjælpe med at holde debatten i gang ved at stille nogle kritiske spørgsmål til de andre ordførere.
Det er jo lidt komisk, at de forskellige ordførere over en bred kam udtaler sig positivt om forslaget og godt kan se, at produktion af foie gras er dyremishandling, men desværre er det jo tomme ord, når de ikke rigtig vil gøre noget ved problemet.
Dansk Folkeparti har jo flere gange bragt forslaget om foie gras op her i Folketinget.
Sidst det var oppe, gik forslaget på at få stoppet importen af foie gras, for tvangsfodring af dyr er jo forbudt i Danmark, men af en anden grund er det o.k. at importere skidtet.
Og det giver simpelt hen ikke nogen mening for mig, for jeg mener jo, at det er lige så meget dyremishandling, hvad enten det foregår i Danmark, eller det foregår i Frankrig.
Sidst forslaget blev behandlet her i Folketinget, blev det afvist med henvisning til EU-retten, og flere af partierne gav også dengang udtryk for, at de gerne ville arbejde for, at det skulle laves om på EU-plan.
Selv den daværende fødevareminister gav udtryk for, at den gamle regering ville arbejde for et stop for tvangsfodring i EU, men igen var det tomme ord, for ingenting er sket siden da.
Det viser sig jo at være totalt tomme ord, for når forslaget så i dag netop går på at pålægge regeringen at arbejde for et forbud i EU, har man pludselig en helt anden holdning.
Jeg synes ellers, det ville være en gylden mulighed, at Danmark benyttede formandskabet i EU til at bringe bedre dyrevelfærd på banen, og den her sag er jo noget, jeg synes vi alle sammen burde kunne stå sammen om her i Folketinget.
Angående det faktuelle i beslutningsforslaget vil jeg sige, at det kan virke noget komisk, at den konvention, som danner basis for EU-reglerne for tvangsfodring, jo hedder Europarådets konvention om beskyttelse af dyr, der holdes til landbrugsformål.
Konventionen om beskyttelse af dyr!
Den gør jo alt andet end at beskytte dyrene, når den tillader produktion af foie gras.
Og det forstår jeg virkelig ikke at man her i Folketinget ikke vil være med til at få lavet om på.
I øvrigt er Danmark medlem af WTO, som har et regelsæt, der fastslår, at medlemslandene har ret til at forbyde eller fastsætte regler for import af dyr, hvis det er nødvendigt for at beskytte dyrs sundhed, og det eneste krav er, at det skal være videnskabeligt begrundet.
Alene her burde man uden diskussion og uden behov for videre forskning kunne fastslå, at det alene med baggrund i WTO's regelsæt er muligt at forbyde import af foie gras i Danmark.
For mig er der i hvert fald ingen tvivl om, at det er en sygdom og ikke en delikatesse.
Produktionsmetoden, der bruges, er nemlig så voldsom, at dyret påføres en egentlig sygdom.
På spørgsmål om ministeren fandt det etisk forsvarligt at påføre et dyr en sygdom med henblik på produktion af foie gras – det var i forbindelse med, at et lignende beslutningsforslag sidste gang blev behandlet her i salen – var svaret, og jeg læser et lille stykke af det op
: »Gæs og ænder, der tvangsfodres med henblik på produktion af foie gras ophober så meget fedt i leveren, at dens normale funktion forstyrres.
Der er samtidig også andre aspekter, der skal tages med i vurderingen af denne produktion.
Her tænkes især på risikoen for skader og smerter, når foderslangen presses ned igennem fuglenes spiserør og det voldsomme ubehag, som indgift af de store mængder foder påfører dyrene, og som afspejler sig i ændret adfærd.
Dertil kommer, at der i tvangsfodringsperioden ses en dødelighed, der er væsentlig større end hos dyr, der ikke tvangsfodres.
Samlet set finder jeg, at produktion af foie gras ved tvangsfodring er uansvarlig ud fra et etisk og dyrevelfærdsmæssigt synspunkt.«
En naturlig konsekvens af det må da være, at vi står sammen her i Folketinget om at få stoppet den modbydelige produktionsform.
I Dansk Folkeparti er vi ikke i tvivl: Foie gras er ikke en fransk delikatesse; det er en sygdom og et dyrplageri, som burde stoppes.